Shawn Huff

Shawn Christopher Huff (s. 5. toukokuuta 1984 Helsinki) on suomalainen uransa lopettanut koripalloilija. Pienen laitahyökkääjän pelipaikalla pelannut Huff edusti Suomen maajoukkuetta vuosina 2003–2022 ja pelasi seuratasolla Suomessa, Italiassa, Kreikassa, Ranskassa ja Saksassa. Hänen viimeinen seuransa oli Korisliigassa pelaava Helsinki Seagulls.

Varhaisvaiheet 
Shawn Huffin isä Leon Huff pelasi Suomessa Koripalloliigassa vuosina 1975–1991 Joensuun Katajassa, Torpan Pojissa ja Panttereissa. Shawn Huff syntyi Helsingissä 5. toukokuuta 1984. Hänen perheensä muutti helsinkiläiseen Jakomäen kaupunginosaan, joka tunnettiin ongelmallisena asuinalueena. Huff eli omien sanojensa mukaan ”iloisen lapsuuden”. Hän opiskeli Jakomäen ala-asteella ainoana tummaihoisena lapsena ja koki lapsuudessaan myös rasismia, joka hänen mukaansa kumpusi kuitenkin enemmän aikuisista kuin muista koululaisista. 

Huff harrasti lapsena jalkapalloa, yleisurheilua, karatea ja jääkiekkoa. Koripallosta hän kiinnostui 12-vuotiaana, jolloin hän alkoi seurata koripallon ammattilaisliigaa NBA:ta ja kerätä pelaajakortteja. Leon Huff ei ollut patistanut poikaansa erityisemmin koripallon pariin, mutta kun seuran valinta tuli ajankohtaiseksi, hän oli aktiivinen. Lähiseura HNMKY:n sijasta Huff liittyi Torpan Poikiin, jossa hänen isänsä oli pelannut 1980-luvulla. ToPossa vaikutti Leon Huffille tuttu valmentaja Tomi Kaminen. 

Huff aloitti Kamisen valmennuksessa kesällä 1996, mini-ikäluokan viimeisenä vuotena. Kaminen yhdisti harjoitteluun työnteon, vaatimustason ja leikin ja loi Huffin mukaan täydelliset olosuhteet rakastua lajiin ja kilpailuun. Kun joukkue meni kesän jälkeen turnaukseen Tampereelle, Huffista oli tullut joukkueen paras pelaaja, vaikka muut olivat pelanneet koripalloa jo useita vuosia. Kokonsa ansiosta hän pärjäsi korinaluspelissä, muita taitoja hän kehitti harjoitusten lisäksi myös omalla harjoittelulla, joissa hän heitti kauempaa ja kokeili erilaisia liikkeitä. Huff kehittyi lajissa nopeasti muun muassa sitoutuneen asenteensa ja kilpailuhenkisyytensä ansiosta.

Vuosina 2001–2004 Huf pelasi SM-koriksessa Espoon Hongassa saavuttaen kaksi Suomen mestaruutta.

Huff haaveili yliopistokoripalloilusta ja lähetti videotaltiointeja eri kouluihin Yhdysvaltoihin herättääkseen koulujen huomion. Baylorin yliopiston Baylor University Bearsia valmentava Scott Drew kiinnostui Huffista, muttei voinut ottaa häntä amatöörijoukkueeseensa, sillä Huff oli pelannut Korisliigan lisäksi myös europelejä. Drew'n ansiosta Huffille löytyi vuonna 2004 paikka Indianan osavaltion Valparaison yliopistosta, jossa hänen isänsä Homer Drew valmensi. Pelaamisen lisäksi Huff opiskeli siellä kriminologiaa, psykologiaa ja sosiologiaa vuoteen 2008 asti. Häntä kiinnostivat ihmisten käytös, sen syyt ja ryhmädynamiikka ja opintoja hän pystyi hyödyntämään käytännössä myös urheilussa.

Urheilu-ura ammattilaisena

Kreikka, Italia, Ranska, Saksa (2008–2019)
Ammattilaisuransa Huff aloitti vuonna 2008 kreikkalaisseura Maroussissa. Hän ei onnistunut vakiinnuttamaan asemaansa joukkueessa ja siirtyi toiseen saman maan seuraan Kavalaan.

Kavala aloitti kauden 2010–2011 vahvasti ja oli vielä joulun alla sarjassa kolmantena kahden suurseuran Olympiakosin ja Panathinaikosin takana. Kavalan otteet kuitenkin heikkenivät vuodenvaihteen jälkeen ja helmikuun loppuun mennessä joukkue oli pudonnut sarjassa kuudenneksi. Helmikuun lopussa Huff siirtyi Kavalasta Italian LegADuessa pelaavaan Fulgor Libertas Forlìin. Seurasiirron syyksi hän kertoi kreikkalaisen joukkueen taloudelliset vaikeudet. Kavalassa aloitusviisikossa pienen laitahyökkääjän pelipaikalla esiintynyt Huff ehti pelata kauden aikana joukkueessa 17 ottelua 5,4 pisteen ja 3,2 levypallon keskiarvoilla.

Huffin siirtyessä Forliin joukkue oli yltänyt kauden aikana vasta neljään voittoon ja oli sarjassa viimeisenä. Uuden pelaajahankinnan avulla joukkueen tavoite oli varmistaa viimeisen yhdeksän runkosarjakierroksen aikana sarjapaikka LegADuessa myös seuraavaksi kaudeksi. Forli varmisti sarjapaikan kaudeksi 2011–2012 ja Huff jatkoi pelaamista seurassa. Hän nousi joukkueen tehokkaimpien pelaajien joukkoon ja teki 15,5 pistettä sekä otti 6,8 levypalloa ottelua kohden. Kesällä 2012 Huff siirtyi pääsarjajoukkue Guerino Vanoli Basketiin. 18 pelatun ottelun jälkeen hän siirtyi sarjatasoa alemmas Orlandina Basketiin.

Syksyllä 2013 Huff teki pelaajasopimuksen saksalaisen Neckar Riesen Ludwigsburgin kanssa.

Kauden 2015–2016 päätyttyä Huff alkoi etsiä uutta seuraa. Hän oli kiinnostunut jatkamaan Saksan pääsarjassa, mutta siirtyi lopulta Ranskan pääsarjaan nousseeseen ja kokenutta europelaajaa etsineeseen ESSM Le Porteliin. Huff lähti seurasta vuodenvaihteessa ja siirtyi tammikuussa 2017 saksalaiseen Skyliners Frankfurtiin.

Suomi (2003–2022)

Huff edusi Suomea maajoukkueessa vuodesta 2003 lähtien, osallistui viisi kertaa EM-kisoihin ja kerran MM-kisoihin. Heinäkuussa 2015 hänet valittiin Suomen maajoukkueen kapteeniksi Hanno Möttölän lopetettua pelaajauransa.

Toukokuussa 2019 Huff solmi kolmen vuoden sopimuksen Helsinki Seagullsin kanssa ja muutti Suomeen pelaamaan syksyllä. Pelaamisen ohella hän opiskelee kansainvälisen koripalloliiton Timeout-ohjelmassa, joka on eräänlainen siirtymäkoulutus urheilijoille, jotka siirtyvät urheilusta työelämään.

Huff lopetti uransa EM-kisoihin 2022, jotka päättyivät Suomen osalta puolivälieriin.

Pelityyli ja ominaisuudet 

Huffia on muun muassa kolmospaikan pelaajana ja maajoukkueroolinsa vuoksi kutsuttu ”linkkuveitseksi”, joka voi tarpeen mukaan pelata kentällä eri rooleissa, esimerkiksi korintekijänä, ahkerana puolustajana tai joissakin tapauksissa levypallopelaajana. Moniroolisuuden on myös epäilty hankaloittaneen Huffin uraa Euroopassa, missä usein etsitään tietyn kapean roolin erikoispelaajia. Valmentaja Tomi Kamisen mukaan Huffin eräänä heikkoutena on pidetty pallonkäsittelyä, jota hän ei lajiharjoittelun myöhään aloitettuaan juuri pikkulapsena harjoittanut: hän ei muun muassa juuri heitä suoraan kuljetuksesta. Huffin huippuhetkiä maajoukkueessa onkin syntynyt usein silloin, kun hän on saanut laadukkaita heittopaikkoja Petteri Koposen ja muiden pallonkäsittelijöiden luomista paikoista.

Kamisen mukaan Huff on hyvä korinaluspelaaja ja levypallojen ottaja sekä erinomainen puolustaja, jonka vahvuuksia ovat sijoittuminen kentällä ja etenkin apupuolustus heikolta puolelta. Huffin arvo joukkueelleen ei siten välttämättä näy aina selkeästi perinteisimmissä tilastoissa. Luonteeltaan Huffia on luonnehdittu muun muassa positiiviseksi, ahkeraksi ja empaattisesti lahjakkaaksi.

Saavutuksia
Kaksi SM-kultaa (Espoon Honka) 
223 A-maaottelua, joissa 1806 pistettä
Suomen maajoukkueessa vuodet 2003–2022, kapteeni vuodesta 2015 
Neljät EM-kisat: 2011, 2013, 2015, 2017 ja 2022
Yhdet MM-kisat 2014

Tunnustuksia
Shawn on kutsuttu kaksi kertaa Itsenäisyyspäivän vastaanottolle, vuonna 2015 ja 2017
Vuonna 2019 Huff ja Suomen cheerleading maajoukkue toimivat Euroopan urheiluviikon (European Week of Sport EWoS) kansallisina #BeActive-lähettiläinä.

Yksityiselämä 

Huffilla on yhdysvaltalainen isä, Suomessa pitkän uran koripalloilijana tehnyt Leon Huff, hänen äitinsä on suomalainen. Huffin siskonpoika Ezekiel Elliott pelaa amerikkalaista jalkapalloa NFL-liigan New England Patriotsissa.

Huff on naimisissa korkeushyppääjä Tilda Huffin (o.s. Hämäläinen) kanssa ja heillä on kaksi lasta. Perhe asuu Vuosaaressa, sillä Tilda Huff on kolmannen sukupolven vuosaarelainen.

Huff osallistuu aktiivisesti rasismin vastustamiseen, kuten Black Lives Matter -mielenosoituksiin. Hän on myös mukana kehittämässä WB Pantterien toimintaa Itä-Helsingissä, sillä hänelle on tärkeätä, että nuoret pääsevät liikkumaan. Kuntavaaleissa 2021 Huff pyrki Helsingin kaupunginvaltuustoon vihreiden listalta. Hän sai 1124 ääntä ja tuli valituksi.

Lähteet

Viitteet

Aiheesta muualla 
Huff Instagramissa
Helsinki Seagulls pelaajaprofiili 
Serie A:n pelaajaprofiili   ja Legaduen pelaajaprofiili 

Suomalaiset koripalloilijat
Vihreän liiton poliitikot
Nykyiset Helsingin kaupunginvaltuutetut
Vuonna 1984 syntyneet
Elävät henkilöt